Terje Einarsen

**Terje Einarsen** (født 1960) er en norsk jurist, advokat, spesialisert i folkerett. Einarsen har siden 2013 vært professor dr juris ved Universitetet i Bergen.

## Liv og virke

Einarsen er født like ved Brann Stadion i Bergen, familien flyttet deretter til bydelen Åsane, mens han nå bor på Minde. Han begynte å studere juss på Universitetet i Bergen, og ble Cand jur i 1986. Han studerte så ved Harvard University og avla en mastergrad i internasjonale rettsstudier i 1989. Tilbake i Norge avla han en doktorgrad i folkerett ved universitet i Bergen i 1999. I 2013 ble han så professor dr juris ved Universitetet i Bergen.

I årene 2005–2010 var Einarsen fast medlem av Utlendingsnemndas stornemnd. Han var Leder og medlem av Dommerforeningens menneskerettsutvalg fra 2006 til 2013. Einarsen var lagdommer ved Gulating lagmannsrett i årene 2000–2013. Fra 2016 er han styremedlem (vara), International Commission of Jurists (ICJ Norge). Siden 2014 har han praktisert som advokat ved Humlen Advokater AS. Fra 2014 har Einarsen vært Senior Research Associate ved University of London.

Ved universitetet i Bergen ble Terje Einarsen tidlig inspirert av professor Atle Grahl-Madsen, en pioner innen flyktningerett og internasjonal humanitær rett, og ble inspirert av han til å studere flyktningerett. Einarsen har publisert en rekke artikler og flere bøker, og er én av tre medredaktører i det prestisjefylte oppdraget med utgivelsen av kommentarutgave om FNs flyktningkonvensjon, utgitt i 2024. Boken er på over 2000 sider, med over 50 forfattere og nær 70 kapitler, hvorav Einarsen har forfattet tre. Einarsen har ved flere tilfeller blitt brukt som ekspertkommentator, blant annet i NRKs program *[[Debatten]]*, i september 2020, om Norge skulle hente flyktninger fra Mória flyktningleir.

I desember 2022 argumenterte Einarsen, som styreleder i ICJ-Norge, for at Norge skal støtte et strafferettslig spesialtribunal for angrepet på Ukraina. Tanken om et slikt tribunal er inspirert av Nürnbergprosessen mot tyske ledere etter andre verdenskrig (engelsk navn: the International Military Tribunal). Et slikt tribunal er ønsket av myndighetene i Ukraina, men er så langt avvist av myndighetene i Norge. I november 2023 var Terje Einarsen, som styreleder i ICJ-Norge, sentral i anmeldelse av israelske ledere for medvirkning til forbrytelser mot menneskeheten, knyttet til den pågående krigen i Gaza. Sammen med Geir Kjell Andersland har Einarsen også skrevet et debattinnlegg som markerer støtte til akademisk boikott av Israel generelt, og Universitetet i Tel Aviv spesielt.

## Bibliografi

* Andreas Zimmermann / Terje Einarsen / Franziska M. Herrmann, *The 1951 Convention Relating to the Status of Refugees and its 1967 Protocol*, Oxford University Press 2024, ISBN 0192855115
* Terje Einarsen / Kjetil Mujezinović Larsen (red.), *Utlendingsloven : Lovkommentar*, 2. utgave, Universitetsforlaget, 2023, ISBN 9788215046310
* Terje Einarsen / Joseph Rikhof, *A Theory of Punishable Participation in Universal Crimes*, Torkel Opsahl Academic EPublisher, Oslo 2018, ISBN 8283481274
* *The Concept of Universal Crimes in International Law*, Torkel Opsahl Academic EPublisher, Oslo 2012, ISBN 8293081333
* *Retten til vern som flyktning*, Cicero Publisher, 2000, ISBN 9788299556606
* *Flyktningers rettsstilling i Norge*, Fagbokforlaget 1997, ISBN 9788276743098

## Referanser


## Kilder

* 
* 

## Eksterne lenker
* Presentasjon fra Det juridiske fakultet, Universitetet i Bergen
* «Ten years of Russia’s war against Ukraine», ved Bergen Global CMI/UiB, Einarsen i paneldebatt med tre andre, fra 1.12.51, video fra Youtube
* «Polen - når rettsstaten svikter», ved Bergen Global CMI/UiB, Einarsen i paneldebatt med tre andre, video fra Youtube, lengde 1:31:29